Páscoa nawai mexukiri ishanaitiã yurabu henebaini hawẽ Epa Deusbe ana dasi kashanai ma kemai Jesusũ unaĩ na mai anua habũ ikũwaĩbu abui hatuwẽ nuikũkaini haska bestiwẽma hakia nũ hawenabuwẽ taea nuiyabis mawakĩ nuku uĩmaniki.
Hanushũ bari kaya mexu merã Jesusbetã nũ piaya habiatiãri Judas Iscariotẽ Jesus hatu atximashanai diabo Satanásã Judas xinãmaya
mai hirabi anua dasibi Epa Deusũ Jesus shanẽ ibumakatsi yununi Deus anua huni ana hawẽri txĩtũ kaĩshanai Jesusũ unaĩ
nukubetã pibiai pia henetã benikawã hawẽ tima tari pekatã hawẽ datekere iti txaipa bitã txiabukukĩ tarãkĩ mestẽwãtã
hanushũ kẽtxa ewapaki ũpash hushketã nũ hawẽ tsumabu nuku hutxukĩ taewakĩ hawẽ datekere itiwẽ nuku hutekere akubauni
Simão Pedroki kematã anũ ikaya nemakĩ yuikĩ:
—Shanẽ Ibuũ,
mĩ ẽ yusĩnãki.
Haska wakĩ mĩ ea hutxunũ ika ikai?
— aka
—Ikis ẽ matu akai mĩ unãmaki.
Hakia txipu mĩ unãshanaii— aka
Pedrõ ana yuikĩ:
—Duawakĩ ea hutxuwe,
iwanã,
ẽ mia yunuamaki— aka
Jesusũ nemakĩ:
—Ẽ mia hutxuamarã,
mĩ enabu kayabi iturumaki— aka
Simão Pedrõ yuikĩ:
—Haskakenã,
Shanẽ Ibuũ,
ea hutxu bestiama ea metxukĩ ea butxuriawe— aka
Jesusũ kemakĩ:
—Tsuabura dama naxitani huirã,
hawẽ tae besti hau ana hutxuki bestinũbũwẽ.
Haskarã,
mã ana detsismaki.
Haska keskai ẽ hãtxawẽ taea besti mã pepaki,
mawaira dasibimarã— nuku watã
Judasĩ hatu atximashanai unãkĩ haska nuku yuiniki.
Hanushũ nuku hutxushũ hutekere akĩ menetã hawẽ datekere iti pekatã hawẽ tima tari txaipa ana sawetã ana daka bashti ishũ nukubetã pikĩ nuku ana yuikĩ:
—Ẽ dama matu ashurã,
xinãkĩ mã unaĩ?
Txanima ea kenakĩ:
“Yusĩnaã inũ Shanẽ Ibuũ”,
akĩ mã ea kenamisrã,
habia ẽ eaki.
Ea ẽ matũ Yusĩnã inũ matũ Shanẽ Ibubiatũ ẽ matu hutxukĩ duawakĩ ẽ matu uĩmashu keska wakĩ maturi duanamei hutxukinaĩ keskakubaĩshãkãwẽ.
Na eã eska wakinã,
habiaskari wakĩ mã ashanũbũ ẽ matu bebũkiri uĩmakĩ ashuki.
Ikũkĩ ẽ matu yuiai nĩkakãwẽ.
Dayakapã hawẽ tsuma binuĩsmaki.
Haska inũ,
tsuara yunua hawẽ yunua ashũkĩ binuĩsmariki.
Na haska ẽ matu yuiai tsuabũra nĩkatã hawẽ hiwekĩ habũ aki benimakubaĩshãkanikiki.